Den Korte Avis fortæller løgnehistorier, mener det danske rejseselskab TUI, det tidligere Star Tour, og derfor vil man ikke længere støtte netmediet med annoncekroner.

- Den Korte Avis har en række historier, som dybest set er løgn og bedrag, men de pakker det ind som journalistik, og det er ikke i orden, siger Nikolai Johnsen, pressechef i rejseselskabet TUI.

Udmeldingen kommer, efter at flere virksomheder i løbet af dagen har valgt at følge Nordea, som i går meldte ud, at banken ikke længere vil annoncere på Den Korte Avis på grund af netmediets journalistiske indhold.

Den Korte Avis meldte tidligere i dag ud, at mediet er udsat for et uhørt angreb, og at der er tale om en politisk aktion fra de pågældende virksomheder.

DR Nyheder har uden held forsøgt at få en kommentar fra Ralf Pittelkow og Karen Jespersen, der står bag Den Korte Avis.

Løgnehistorier og det pure opspind

Rejseselskabet TUI har i dag fået fjernet sine reklamer på Den Korte Avis’ hjemmeside.

Hvorfor har I gjort det?

- Det har vi valgt at gøre, fordi vi gerne vil være en virksomhed, som signalerer, at der skal være plads til alle, og de værdier, som Den Korte Avis står for, harmonerer langt fra med det, siger Nikolai Johnsen.

Den Korte Avis har i lang tid slået sig op på at have en masse forskellige nyheder, som er mere eller mindre løgnehistorier eller det pure opspind om indvandrere pressechef Nikolai Johnsen

Hvad er det for værdier?

- Hos os skal der være plads til alle typer mennesker, uanset den baggrund man har.

- Den Korte Avis har i lang tid slået sig op på at have en masse forskellige nyheder, som er mere eller mindre løgnehistorier eller det pure opspind om indvandrere, og det harmonerer simpelthen ikke med det, vi står for, og de værdier vi gerne vil signalere.

Læs også : Virksomheder trækker annoncer fra Den Korte Avis

Hvordan kan du vide, at det er løgnehistorier og pure opspind?

- De har blandt andet skrevet, at den globale opvarmning skyldes, at der er indvandrere til Danmark.

- Der er en stribe af eksempler på mere eller mindre fjollede idéer, som de har på Den Korte Avis.

- Så sent som i går skrev de om den tragiske hændelse med en politibetjent, der blev dræbt af en etnisk dansker, som formentlig var psykisk syg, og selv den begivenhed fik de kædet sammen med indvandring til Danmark.

Den Korte Avis Den Korte Avis blev startet i 2012 af ægteparret Ralf Pittelkow og den tidligere politiker Karen Jespersen.

I 2016 modtog Den Korte Avis 147.179 kroner i mediestøtte.

Dansk Journalistforbund har flere gange kritiseret, at Den Korte Avis får mediestøtte, fordi mediet ikke ønsker at tilmelde sig Pressenævnet og dermed underlægge sig de presseetiske regler.

- Så der er en række af eksempler på, at størstedelen af de ting, der bliver skrevet der, ikke har noget at gøre med journalistik.

- Det er holdninger, og de skal selvfølgelig have lov til at have holdninger, men det er ikke noget, vi har lyst til at støtte med annoncekroner.

Aktivt valg at droppe Den Korte Avis

I er et firma, der primært lever af at sælge rejser. Hvorfor skal I ind med den her kritik af Den Korte Avis og blande jer i den politiske debat?

- Det er politisk, hvis vi vælger at blive der, og det er også politisk, hvis vi vælger at trække os ud.

- Vi vælger at sige, at det flugter bedst med de værdier, vi har, hvis vi vælger at trække os ud.

Hvordan kom det i første omfang i stand, at I skulle reklamere hos Den Korte Avis?

- På samme måde, som stort set alle andre virksomheder har gjort det. Man har et annoncenetværk, som man køber sin ind på, som har tusindvis af forskellige større eller mindre sider.

- Så det er ikke et aktivt valg, hvor vi har sagt, at vi vil annoncere på Den Korte Avis, ligesom det ikke er et aktivt valg for nogle andre danske virksomheder.

- Men det er et aktivt valg, at vi nu vælger at sige, at vi ikke vil annoncere der.

Læs også : Den Korte Avis om annonce-flugt: En alvorlig trussel mod ytringsfriheden

Har du overblik over, hvilke sider I ellers har reklamer på?

- Nej, det har jeg faktisk ikke.

Er du sikker på, at I ikke er til stede på nogle andre sider, som ikke flugter med de værdier, der er centrale for TUI?